ประชาชนทยอยเดินทางเข้าถวายบังคมพระบรมรูปสมเด็จพระบูรพมหากษัตริยาธิราช ภายในปราสาทพระเทพบิดรอย่างต่อเนื่อง
บรรยากาศตลอดช่วงเช้าวันนี้ (4 พ.ค.) ที่บริเวณประตูสวัสดิโสภา ทางเข้า-ออก วัดพระศรีรัตนศาสดาราม (วัดพระแก้ว) พระบรมมหาราชวัง ประชาชนสวมใส่เสื้อผ้าชุดสุภาพเข้ากราบถวายบังคมพระบรมรูปสมเด็จพระบูรพมหากษัตริยาธิราช ภายในปราสาทพระเทพบิดรอย่างต่อเนื่อง ซึ่งสำนักพระราชวังเปิดให้ประชาชนและนักท่องเที่ยวสามารถเข้าชมพระบรมมหาราชวังและร่วมกราบถวายบังคมพระบรมรูปสมเด็จพระบูรพมหากษัตริยาธิราช เนื่องในวันฉัตรมงคล 4 พฤษภาคม 2565 โดยก่อนเข้ามาภายในวัดพระแก้ว มีเจ้าหน้าที่ตำรวจและจิตอาสาคอยอำนวยความสะดวกจัดระเบียบเป็นแถวตอนคัดกรองสแกนบัตรประชาชนรับสติกเกอร์ติดเสื้อ และต้องสวมหน้ากากอนามัยตลอดเวลา ขณะที่ด้านในก่อนจะขึ้นปราสาทพระเทพบิดร เจ้าหน้าที่สำนักพระราชวังได้ทำความเข้าใจก่อนขึ้นกราบถวายบังคมพระบรมรูปสมเด็จพระบูรพมหากษัตริยาธิราช ทั้งการงดถ่ายภาพด้านในปราสาทและผู้หญิงต้องสวมผ้าถุงหรือกระโปรงยาวคลุมเข่า และผู้ชายต้องไม่สวมกางเกงยีนต์ จัดแถวให้ขึ้นกราบครั้งละ 20 คน พร้อมงดถ่ายภาพด้านในปราสาทพระเทพบิดร แต่ก่อนลงสามารถยืนถ่ายภาพด้านนอกที่จะเห็นความงดงามของปราสาทพระเทพบิดรเพื่อเป็นที่ระลึกได้ ขณะที่นางสาวธัญยรักษ์ นิลศิริพัฒน์ หนึ่งในประชาชนที่เดินทางมา กล่าวด้วยความตื้นตันใจว่า ตั้งใจจะมากราบถวายบังคมพระบรมรัชกาลที่ 1 ถึงรัชกาลที่ 9 ภายในปราสาทพระเทพบิดรทุกครั้งที่สำนักพระราชวังเปิดให้เข้ากราบได้ รู้สึกภาคภูมิใจที่เป็นคนไทยและสำนึกในพระมหากรุณาธิคุณของพระมหากษัตริย์ทุกพระองค์ อย่างหาที่สุดมิได้ขณะที่นางสาวลลิศราร์ ชูจิตร กล่าวว่า เดินทางมาวัดพระแก้วหลายครั้ง แต่ยังไม่เคยมีโอกาสได้เข้ากราบถวายบังคมพระบรมรูปสมเด็จพระบูรพมหากษัตริยาธิราช ภายในปราสาทพระเทพบิดร วันนี้เป็นครั้งแรกในชีวิต รู้สึกตื้นใจและปลาบปลื้มเป็นอย่างมาก ถือเป็นความโชคดีจากความตั้งใจมาไหว้พระ 9 วัด เพื่อเป็นสิริมงคลแก่ชีวิตส่วนประชาชนและนักท่องเที่ยวที่แต่งกายไม่เป็นตามข้อกำหนด แม้จะไม่สามารถเข้าไปภายในปราสาทพระเทพบิดรได้ แต่สามารถกราบถวายบังคมอยู่ภายนอก และกราบสักการะพระพุทธมหามณีรัตนปฏิมากร หรือพระแก้วมรกต ซึ่งเป็นพระพุทธรูปคู่บ้านคู่เมืองของประเทศไทย ทั้งนี้ ประชาชนที่สนใจสามารถเข้าชมพระบรมมหาราชวังและกราบถวายบังคมพระบรมรูปสมเด็จพระบูรพมหากษัตริยาธิราช ภายในปราสาทพระเทพบิดรได้จนถึงเวลา 17.00 น. ของวันนี้